Is-sittinijiet jien ma lħaqthomx, però bħala studjuża ta' l-istorja bi mħabba speċjali lejn l-istorja politika kontemporanja ta' pajjiżna, qrajt ħafna fuq dan il-perjodu. Fid-dinja tal-ispettaklu kien żmien tad-deheb. Żmien il-Beatles u r-Rolling Stones, hux? Imma fix-xena politika ta' Malta, meta ssemmi s-sittinijiet, tara l-uċuħ ta' diversi nies jitqarrsu. Iż-żmien inessi u forsi jaħfer imma, ħaġa tal-għaġeb, għalkemm kien episodju iswed li mhux ta' min jerġa' jaqilgħu, hawn min dan l-aħħar qed jerġa' jissuġġerixxi li terġa' titħaddan din il-politka sabiex neħilsu minn dan il-Gvern li, skont huma, huwa ta' barra minn hawn. U hekk hu, fil-fatt. Tant kemm huma konvinti li elezzjoni oħra l-Partit Laburista se jerġa' jikseb il-fiduċja assoluta tal-elettorat u jingħata mandat ieħor ta' ħames snin, li hemm min qed jissuġġerixxi li terġa' ssir il-Ġunta – umbrella ta' għaqdiet u partiti kollha b'għan ewlieni sabiex ikissru 'għadu' wieħed. U din issir għax jafu li l-argumenti politiċi ta' kritika li qed jużaw mhumiex qed jiġu emmnuti, mhumiex fondati, mhux qed iħallu effett għax hija kritika distruttiva, kritika negattiva, kritika li l-poplu xeba' minnha. U għax il-politika tal-kritika negattiva u l-politika ta' tixrid ta' informazzjoni li tagħmel il-ħsara lill-pajjiż, saħansittra barra minn xtutna, mhux tkun effettiva biex ittellef il-fiduċja li għandu l-poplu f'ħidmet dan il-Gvern, allura qed jiġu suġġeriti l-politika tal-vilifikazzjoni, bojkotts u saħansittra proposta biex tinħoloq din l-umbrella tal-partiti: il-Ġunta, ħalli flimkien jegħlbu l-għadu ewlieni. Qed jaraw li l-PN m'għandux is-sinsla li jkun oppożizzjoni b'saħħitha; jafu li, għalkemm għadna sentejn qabel l-elezzjoni ġenerali, il-Partit Laburista qiegħed f'pożizzjoni li jkaxkar l-elezzjoni li jmiss. Diġà qed ivenvnu fl-arja l-opinjonisti politiċi u jistqarru li l-Partit Laburista reġa' riesaq għal rebħa kbira oħra. Lill-PN mhumiex jarawh bħala gvern alternattiv serju li l-poplu qatt jista' jikkonsidra li jafda fit-tmun tal-pajjiż u, għalhekk, b'Oppożizzjoni dgħajfa, l-uniku soluzzjoni għal xi wħud hi li jingħaqdu l-forzi kollha li għandhom l-intenzjoni li jaraw lil dan il-Gvern ma jiffunzjonax u jagħmlu sforz kollettiv...inkella l-PL jerġa' jirbaħ l-elezzjoni, qalulna xi wħud. Maaa x'biża', hux?! Ħames snin oħra ta' Gvern Laburista! Ħames snin oħra ta' garanzija ta' ġid għall-poplu kollu u mhux għal xi wħud biss; garanzija għal kwalità ta' ħajja aħjar; garanzija għal aktar feel good factor. Tiskanta kemm hawn min tuġgħu żaqqu għal din il-possibbiltà. Tiskanta kemm hawn min għall-kilba tal-poter lest li jara lill-poplu ma jgawdix mill-ġid li qed jinħoloq bħalissa u jiġi jaqa' u jqum li l-poplu qed iħossu aħjar illum il-ġurnata. U dan mhux qed ngħidu jien imma huwa ppruvat minn stħarriġ wieħed wara l-ieħor, kemm lokali u kemm barrani. U wara l-Ġunta, xi jkun imiss? Xejn ma nieħu bi kbir li jkun hawn min jissuġġerixxi l-introduzzjoni tal-Interdett ukoll ħalli ngħaqqdu l-borma. Però, dawn il-persuni jaraw biss sa mneħirhom. Min irid jerġa' jirrikorri għall-politika tal-biża' u l-konfrontazzjoni tal-passat donnu mhuwiex jinduna jew, aħjar, ma jridx jemmen li l-poplu kiber intellettwalment, m'għadekx tbellagħlu l-karawett, il-poplu Malti evolva; sar jaf jiżen u ma jibżax jieħu d-deċiżjonijiet tiegħu waħdu. L-ebda azzjonijiet negattivi, ta' tixrid ta' biża' u logħob sentimentali mal-kuxjenza mhuma se jerġgħu jqarrqu bil-poplu bħalma kien ġara 90 u 60 sena ilu. Għax issa qisu indunajna li ġo fina teżisti xi ħaġa jsejħula kuxjenza u peress li, milli jidher, saret tniggeż aktar minn qabel, kulħadd sar espert ta' xi trid din il-kuxjenza. Tgħallimt fl-Iskrittura Mqaddsa li Kristu ma kienx jista' għall-ipokriti; fi ftit kliem, ma kellux grazzja ma' min jimxi bid-double standards. Ma ddejjaq xejn jindirizza lill-mexxejja tal-kuxjenza tal-poplu bħala 'oqbra mbajda'. Min jaf x'kien jagħmel illum il-ġurnata meta jara min joħroġ jippilla għal żvilupp ta' bini għoli f'Tas- Sliema u mbagħad ma jlissnux kelma ta' solidarjetà għall-poplu ta' Birżebbuġa li ġie ffaċċjat bl-estensjoni tal-Port Ħieles?! Fejn kienu l-għaqdiet li qed joġġezzjonaw bħalissa kontra l-bini għoli meta dan l-isfreġu, partikolarment tan-naħat ta' Tas-Sliema, ilu sejjer mis-sittinijiet? Fejn kienu l-PN, li issa jridu jilagħbuha tal-paladini tal-ambjent? Kienu huma li ħolqu l-policy li tippermetti bini għoli. Kien fi żmienhom li Tas-Sliema, b'mod partikolari, saret belt tal-konkrit.